Geir Sune Tallaksen Østmoe har helt fra barneårene vært en posisjonell og teknisk sjakkspiller. I åpninger og midtspill fremstår han med en lav prosent feiltrekk. I åpningene er han hovedsakelig en repertoarspiller, som imidlertid har opparbeidet seg et godt kjennskap både til ideer og konkrete varianter. I midtspillet er han en ofte avventende allrounder som har betydelig evne til taktisk variantregning hvis kritiske stillinger oppstår. Sin største styrke som sjakkspiller har Østmoe i sluttspillet, hvor han regnes som en av Norges største eksperter, særlig på ulike tekniske stillinger. Hans evne til å redde vanskelige sluttspill er blitt kjent. I forlengelsen av dette har han ofte vært involvert i lange og tette kamppartier på 6–7 timer, og en tidligere trener har karakterisert ham som en maratonløper av en sjakkspiller.